b'\n_START_ARTICLE_\nGyvastis\n_START_SECTION_\nOrgan\xc5\xb3 donoryst\xc4\x97s populiarinimas\n_START_PARAGRAPH_\nPopuliarinant organ\xc5\xb3 donoryst\xc4\x99 organizuojami vie\xc5\xa1i renginiai, \xc4\xafvairios akcijos (Pasaulinei organ\xc5\xb3 donoryst\xc4\x97s dienai skirti renginiai \xc4\xafvairi\xc5\xb3 miest\xc5\xb3 gatv\xc4\x97se, aik\xc5\xa1t\xc4\x97se, koncertai  (\xe2\x80\x9ePadovanok gyvenim\xc4\x85\xe2\x80\x9c men\xc5\xb3 fabrike \xe2\x80\x9eLoftas\xe2\x80\x9c), eisenos, dvira\xc4\x8di\xc5\xb3 \xc5\xbeygiai (\xe2\x80\x9eU\xc5\xbe organ\xc5\xb3 donoryst\xc4\x99! U\xc5\xbe gyvenim\xc4\x85! Vilniuje ir Klaip\xc4\x97doje), paskaitos moksleiviams ir studentams, kit\xc5\xb3 organizacij\xc5\xb3 (pvz., baikeriams, moter\xc5\xb3 organizacijoms, ar \xc4\xafmoni\xc5\xb3 atstovams, Rotary, Lions klubams). \xe2\x80\x9eGyvastis\xe2\x80\x9c aktyviai bendrauja su \xc5\xbeiniasklaida._NEWLINE_Propaguodama organ\xc5\xb3 donoryst\xc4\x99 Lietuvos asociacija \xe2\x80\x9eGyvastis\xe2\x80\x9c leid\xc5\xbeia \xc4\xafvairius leidinius (lankstinukus, plakatus, skrajutes, lipdukus, kalendorius), gamina \xc4\xafvairi\xc4\x85 atributik\xc4\x85 (mar\xc5\xa1kin\xc4\x97lius, skareles, ra\xc5\xa1iklius ir kt.), kuria vaizdo ir garso siu\xc5\xbeetus, transliuojamus per radij\xc4\x85, televizij\xc4\x85, vie\xc5\xa1ojo transporto ekranuose, talpinamus \xe2\x80\x9eYoutube\xe2\x80\x9c. Taip pat gaminami stendai visuomeninio transporto stotel\xc4\x97se, kitose vie\xc5\xa1ose vietose._NEWLINE_\xe2\x80\x9eGyvastis\xe2\x80\x9c aktyviai pasisako u\xc5\xbe gyv\xc4\x85j\xc4\x85 donoryst\xc4\x99._NEWLINE_\xe2\x80\x9eGyvasties\xe2\x80\x9c interneto svetain\xc4\x97je pateikiama pla\xc4\x8diajai visuomenei svarbi informacija apie organ\xc5\xb3 donoryst\xc4\x99, taip pat pacientams aktuali informacija, telkiami savanoriai. Asociacij\xc4\x85 \xe2\x80\x9eGyvastis\xe2\x80\x9c aktyvi ir ir socialiniame tinkle Facebook.\n_START_SECTION_\nPacient\xc5\xb3 interes\xc5\xb3 atstovavimas\n_START_PARAGRAPH_\nAtstovaudama transplantuot\xc5\xb3, laukian\xc4\x8di\xc5\xb3 transplantacijos, dializuojam\xc5\xb3, sergan\xc4\x8di\xc5\xb3 inkst\xc5\xb3 v\xc4\x97\xc5\xbeiu pacient\xc5\xb3 interesams \xe2\x80\x9eGyvastis\xe2\x80\x9c bendradarbiauja su \xc4\xafvairiomis valstybin\xc4\x97mis institucijomis ir savivaldyb\xc4\x97mis (Sveikatos apsaugos ministerija, Nacionaliniu transplantacijos biuru, Socialin\xc4\x97s apsaugos ir darbo ministerija, Valstybine ligoni\xc5\xb3 kasa ir kt., \xc4\xafvairiais Seimo komitetais ir atskirais Seimo nariais). \xe2\x80\x9eGyvasties\xe2\x80\x9c atstovai kvie\xc4\x8diami \xc4\xaf Sveikatos apsaugos ministerijos ir Valstybin\xc4\x97s ligoni\xc5\xb3 kasos darbo grupes, Seimo Sveikatos reikal\xc5\xb3 komiteto pos\xc4\x97d\xc5\xbeius. \xe2\x80\x9eGyvastis\xe2\x80\x9c taip pat seka Lietuvos sveikatos apsaugos sistemos poky\xc4\x8dius ir stengiasi u\xc5\xbetikrinti, kad b\xc5\xabt\xc5\xb3 atsi\xc5\xbevelgiama \xc4\xaf asociacijos atstovaujam\xc5\xb3 pacient\xc5\xb3 poreikius. Esant reikalui, \xe2\x80\x9eGyvastis\xe2\x80\x9c savo iniciatyva kreipiasi \xc4\xaf vald\xc5\xbeios institucijas. Gindama savo nari\xc5\xb3 teises, siekia kuo geresnio gydymo bei socialini\xc5\xb3 garantij\xc5\xb3.\n_START_SECTION_\nSavitarpio pagalbos organizavimas\n_START_PARAGRAPH_\n\xc5\xa0viesdama savo narius \xe2\x80\x9eGyvastis\xe2\x80\x9c organizuoja susitikimus su \xc4\xafvairi\xc5\xb3 specialybi\xc5\xb3 gydytojais, paskaitas, pagalbos sau grupes, praktinius u\xc5\xbesi\xc4\x97mimus, vasaros stovyklas ligoniams, leid\xc5\xbeia \xc5\xbeurnal\xc4\x85 \xe2\x80\x9eNefroInfo\xe2\x80\x9c, leid\xc5\xbeia informacinius leidinius, skirtus pacientams, organizuoja konferencijas bei \xc4\xafvairius renginius._NEWLINE_Per metus \xe2\x80\x9eGyvastis\xe2\x80\x9c surengia kelet\xc4\x85 respublikini\xc5\xb3 konferencij\xc5\xb3 ir kit\xc5\xb3 rengini\xc5\xb3 (sporto \xc5\xa1ven\xc4\x8di\xc5\xb3, stovykl\xc5\xb3, \xc5\xbeygi\xc5\xb3 baidar\xc4\x97mis), kuriuose dalyvauja pacientai ir j\xc5\xb3 artimieji i\xc5\xa1 visos Lietuvos, o regionuose rengiami vienam ar keliems regionams skirti renginiai: seminarai, gydytoj\xc5\xb3 patikros, organizuojamos sporto rungtys (pvz., \xc5\xbevejybos var\xc5\xbeybos) ir pan._NEWLINE_\xe2\x80\x9eGyvasties\xe2\x80\x9c iniciatyva buvo iniciuota transplantuot\xc5\xb3 moter\xc5\xb3 patikr\xc4\x85 d\xc4\x97l kr\xc5\xabties v\xc4\x97\xc5\xbeio, odos patikra, kaulo tankio matavimas. Respublikin\xc4\x97s konferencijos da\xc5\xbeniausiai taip pat organizuojamos \xc4\xafvairiose Lietuvos vietose, kad visi norintieji tur\xc4\x97t\xc5\xb3 galimyb\xc4\x99 dalyvauti.\n_START_SECTION_\nFinansavimas\n_START_PARAGRAPH_\nAsociacijos \xe2\x80\x9eGyvastis\xe2\x80\x9c veikla finansuojama i\xc5\xa1 2 proc. pajam\xc5\xb3 mokes\xc4\x8dio paramos, kasmet rengiami ir teikiami projektai, kuriuos konkursine tvarka finansuoja Ne\xc4\xafgali\xc5\xb3j\xc5\xb3 reikal\xc5\xb3 departamentas prie SADM , Sveikatos apsaugos ministerija, \xc4\xafvairios savivaldyb\xc4\x97s, priva\xc4\x8dios \xc4\xafmon\xc4\x97s.'